Úrad vlády SR					                   Na rokovanie vlády SR
Sekcia hospodárskej politiky					        dňa 24.10.2001
								     	        k číslu: 6626/2001
								                   k bodu: 25

S t a n o v i s k o

k „ Návrhu na vyslovenie súhlasu s prevodom vlastníctva majetku štátu v správe Fondu detí a mládeže „
(Dodatok)
_______________________________________________________________________

I.

Návrh na prevod majetku vo vlastníctve štátu na iné osoby už po tretí raz predkladá vláde SR predseda Rady Fondu detí a mládeže. Požaduje, aby vláda SR podľa zákona 92/1991 Zb. vyslovila súhlas s prevodom vlastníctva majetku štátu v správe FDaM na určené osoby.

Návrhy prerokovala PEM a vrátila predkladateľovi s požiadavkou na prepracovanie. Pripomienky sa dotýkali neúplnej a nepresnej identifikácie nehnuteľností, nepreukázania vlastníctva štátu k niektorým nehnuteľnostiam a nízkej predajnej ceny, ktorá vo viacerých prípadoch nezodpovedá obvyklým predajným cenám nehnuteľností. Dňa 17.10.2001 vláda SR prerušila rokovanie o tomto návrhu a požiadala o presvedčivejšie zdôvodnenie navrhovaných  predajných cien.

II.

K námietkam obsiahnutým v našom predchádzajúcom stanovisku (porovnanie navrhovaných cien s obvyklými cenami v danom regióne, údaje z cenových máp atď). sa predkladateľ nevyjadril. V predloženom dodatku je síce opísaný postup výberového konania, jeho priebeh a hodnotenie, avšak spôsob, ako sa dospelo k jednotlivým predajným cenám, zostáva opäť nejasný. Niekde postačoval návrh kupujúceho, v inom prípade zas prevýšenie ceny nad cenou určenou odhadcom, alebo postačovalo, že cena je vyššia ako je zostatková hodnota majetku v účtovníctve FDaM. Navrhnuté predajné ceny sa v dodatku nezmenili a preto výhrady k predajným cenám zostávajú v platnosti.

III.

K jednotlivým cenám nehnuteľností sme už uviedli konkrétne výhrady. Z niekoľkých údajov o zostatkovej hodnote predávaného majetku môžeme usudzovať, že účtovanie o majetku vo FDaM je v zlom stave, majetok nebol správne ocenený, odpisovaný alebo precenený (napr. pozemok vo Zvolene vykazuje účtovnú hodnotu 93 000 Sk, odhadca ho stanovil na 328 600 Sk). Rozporný je aj vzťah ceny a technického klasifikovania nehnuteľností. Aj ponuky kupujúcich môžu byť zámerne znižované, ako je viditeľné z predložených materiálov.

IV.

V dodatku k návrhu nebolo predložené nespochybniteľné odôvodnenie jednotlivých cien, iba opis postupu výberového konania.

Návrh však spĺňa všetky formálne náležitosti,  požiadavky na doplnenie návrhov na predaj a výber kupujúceho boli splnené a výberové konanie prebehlo podľa obvyklých pravidiel. Preto vláda môže súhlasiť s predajom s výnimkou bodu A.7., ktorý môže schváliť iba po  zápise vlastníctva štátu v katastri nehnuteľností.

Ak vláda prihliadne k pochybnostiam týkajúcim sa predajných cien, môže nesúhlasiť s predajom (s výnimkou bodu A.2.) a na predaj ostatných nehnuteľností vyhlásiť verejnú dražbu pri dodržaní všetkých podmienok určených pre verejné dražby.

Bratislava 22. októbra 2001